Broj: 711-I-1122-P-139/23-02-12

Zagreb, 07. lipnja 2023.

**Nikolina Detelić**

**pročelnica Jedinstvenog upravnog odjela,**

**Općina Bedenica**

**Predmet: očitovanje na zahtjev Nikoline Detelić, pročelnice Jedinstvenog upravnog odjela, Općina Bedenica**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 29. svibnja 2023. pod brojem 711-U-4612-P-139/23-01/27 zaprimilo zahtjev za očitovanjem koji je podnijela Nikolina Detelić, pročelnica Jedinstvenog upravnog odjela u Općini Bedenica.

U zahtjevu podnositeljica navodi da su, vezano za obvezu članova općinskog vijeća o obavještavanju predsjednika općinskog vijeća ako imaju 5% ili više udjela u vlasništvu poslovnog subjekta, zaprimili upit članova općinskog vijeća da li su kao članovi odnosno opunomoćenici OPG-a u obvezi o tome obavijestiti predsjednika općinskog vijeća s obzirom da nisu nositelji OPG-a te traži očitovanje o istome.

Zahtjev u ovom predmetu podnesen je od strane osobe koja nije obveznik postupanja iz članka 3. Zakona o sprečavanju sukoba interesa („Narodne novine“ br. 143/21., dalje u tekstu: ZSSI), ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavka 3. i 4. ZSSI-a na 10. sjednici održanoj 07. lipnja 2023. godine daje očitovanje, kako slijedi.

Sukladno članku 4. stavku 3. i 4. ZSSI-a, član predstavničkog tijela dužan je pisanim putem u roku od 15 dana od stupanja na dužnost ili stjecanja udjela obavijestiti predsjednika predstavničkog tijela ako ima 5 % ili više udjela u vlasništvu poslovnog subjekta. Popis udjela iz stavka 3. ovoga članka objavljuje se i redovito ažurira na mrežnim stranicama jedinice lokalne i područne (regionalne) samouprave.

Nadalje, prema odredbi stavka 5. istoga članka, član predstavničkog tijela dužan je pisanim putem u roku od 15 dana obavijestiti predstavničko tijelo o stupanju u poslovni odnos poslovnih subjekata u njegovu vlasništvu i vlasništvu članova njegove obitelji s jedinicom lokalne i područne (regionalne) samouprave u kojoj obnaša dužnost člana predstavničkog tijela te s trgovačkim društvima i drugim pravnim osobama kojima je ta jedinica osnivač ili član.

Povjerenstvo za odlučivanje o sukobu interesa provodi nadzor nad ispunjenjem obveza iz članka 4. stavka 3., 4., i 5., a koji se odnose na obvezu člana predstavničkog tijela na obavještavanje predstavničkog tijela o vlasništvu udjela u poslovnim subjektima, vođenje popisa udjela u vlasništvu u poslovnim subjektima članova predstavničkog tijela te obavijesti o stupanju u poslovni odnos poslovnih subjekata u vlasništvu članova predstavničkih tijela i vlasništvu članova njihovih obitelji u poslovni odnos s jedinicom lokalne i područne (regionalne) samouprave u kojoj obnašaju dužnost člana predstavničkog tijela te s trgovačkim društvima i drugim pravnim osobama kojima je ta jedinica osnivač ili član.

Sukladno članku 5. stavku 5. ZSSI-a poslovnim subjektom se, između ostalog, smatraju i obiteljska poljoprivredna gospodarstva.

Ističe se kako članovi predstavnički tijela jedinica lokalne i regionalne (područne) samouprave nisu obveznici u smislu odredbe članka 3. ZSSI-a, međutim u obnašanju navedene javne dužnosti ih obvezuju prethodno citirane odredbe ZSSI-a.

Prema članku 29. Zakona o obiteljskom poljoprivrednom gospodarstvu („Narodne novine“ broj: 29/18, 32/19 i 18/23) nositelj obiteljskog poljoprivrednog gospodarstva je fizička osoba član obiteljskog poljoprivrednog gospodarstva koja se u svojstvu odgovorne osobe vodi u Upisniku obiteljskih poljoprivrednih gospodarstava; mora biti punoljetna i poslovno sposobna osoba; može biti nositelj u samo jednom obiteljskom poljoprivrednom gospodarstvu te ne može biti član obiteljskog poljoprivrednog gospodarstva u drugom obiteljskom poljoprivrednom gospodarstvu.

Nadalje, sukladno odredbama članka 28. stavku 1. i 2. Zakona o obiteljskom poljoprivrednom gospodarstvu, član obiteljskog poljoprivrednog gospodarstva može biti punoljetna i poslovno sposobna osoba koja je član obiteljskog kućanstva i/ili član obitelji u slučaju zajedničkog obiteljskog poljoprivrednog gospodarstva iz članka 22. istog Zakona te se članovi obiteljskih poljoprivrednih gospodarstva obvezno upisuju u Upisnik obiteljskih poljoprivrednih gospodarstava.

Slijedom navedenog, članovi predstavničkih tijela jedinice lokalne i područne (regionalne) samouprave odnosno članovi općinskih vijeća koji su ujedno i nositelji ili članovi obiteljskih poljoprivrednih gospodarstava, dužni su o navedenoj okolnosti pisanim putem u roku od 15 dana od dana stupanja (ako je isto osnovano prije stupanja na dužnost člana općinskog vijeća) ili u istome roku od registracije obiteljskog poljoprivrednog gospodarstva (ako je osnovano za vrijeme obnašanja dužnost člana općinskog vijeća) obavijestiti predsjednika predstavničkog tijela.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana